*****

ΚΑΤ' ΕΚΤΙΜΗΣΗ ΥΠΟΛΟΓΙΣΜΟΣ ΤΟΥ ΣΥΜΒΟΥΛΙΟΥ

της 27ης Ιανουαρίου 1986

για τα νεαρά αρσενικά βοοειδή βάρους ίσου ή κατώτερου των 300 χιλιογράμμων που προορίζονται για πάχυνση, για την περίοδο από 1ης Ιανουαρίου μέχρι 31 Δεκεμβρίου 1986

(86/15/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 13,

την πρόταση της Επιτροπής,

ΕΚΔΙΔΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΥΠΟΛΟΓΙΣΜΟ:

Εισαγωγή

Το άρθρο 13 παράγραφος 2 του κανονισμού (ΕΟΚ) αριθ. 805/68 προβλέπει ότι κάθε έτος, πριν από την 1η Δεκεμβρίου, το Συμβούλιο, μετά από πρόταση της Επιτροπής, εκδίδει, με ειδική πλειοψηφία, έναν κατ' εκτίμηση υπολογισμό των νεαρών αρσενικών βοοειδών που θα μπορούσαν να εισαχθούν υπό το καθεστώς που προβλέπεται από το εν λόγω άρθρο. Ο υπολογισμός αυτός λαμβάνει υπόψη αφενός τα προβλεπόμενα διαθέσιμα νεαρά βοοειδή εντός της Κοινότητας, τα οποία προορίζονται για πάχυνση, και αφετέρου τις ανάγκες των κοινοτικών εκτροφέων. Επί πλέον, σύμφωνα με το άρθρο του 31, ο προαναφερόμενος κανονισμός πρέπει να εφαρμοσθεί κατά τρόπο που να ληφθούν υπόψη, παράλληλα και με τον κατάλληλο τρόπο, οι στόχοι που προβλέπονται στα άρθρα 39 και 110 της συνθήκης.

Ι

Κοινοτικά διαθέσιμα σε νεαρά βοοειδή

Ο παρών υπολογισμός αφορά την περίοδο από 1ης Ιανουαρίου μέχρι 31 Δεκεμβρίου 1986. Καταρτίστηκε βάσει των στοιχείων που διαθέτει η Επιτροπή και σε συνάρτηση με την προβλεπόμενη για το 1986 εξέλιξη των διαθέσιμων και των αναγκών σε νεαρά αρσενικά βοοειδή, που προορίζονται για πάχυνση εντός της Κοινότητας.

Λαμβάνοντας υπόψη τον αριθμό των θηλυκών ζώων αναπαραγωγής (αγελάδες και δαμάλεις), που προβλέπεται για το 1986 (περίπου 37 900 000 κεφάλια), αναμένονται γεννήσεις μόσχων, κατά τη διάρκεια του ίδιου έτους, της τάξεως των 30 500 000 κεφαλιών. Η παραγωγή αρσενικών μόσχων κατά τη διάρκεια του έτους θα πρέπει συνεπώς να είναι περίπου 15 250 000 κεφάλια.

ΙΙ

Κοινοτικές ανάγκες

Ο προβλεπόμενος για το 1986 αριθμός αρσενικών μόσχων που θα σφαγούν, βάσει των στοιχείων που έχουν συλλεγεί στα κράτη μέλη, θα πρέπει να τοποθετηθεί περίπου στα 4 285 000 κεφάλια.

Ο αριθμός των αρσενικών ζώων που προορίζονται για σφαγή, όπως ταυρίδια και ταύροι παχυθέντες, ως και για αναπαραγωγή, θα πρέπει να τοποθετηθεί περίπου στα 11 118 000 κεφάλια.

Λαμβάνοντας υπόψη τις παρασχεθείσες ενδείξεις από τα κράτη μέλη και τις ανωτέρω προβλέψεις, πρέπει να προβλεφθεί ότι το 1986 οι ανάγκες των κοινοτικών εκτροφέων σε νεαρά αρσενικά βοοειδή για πάχυνση θα ανέλθουν σε 11 118 000 κεφάλια.

Κατά συνέπεια προκύπτει ότι οι συνολικές ανάγκες της Κοινότητας σε αρσενικούς μόσχους θα ανέλθουν, το 1986, σε 15 403 000 κεφάλια.

Οι ανάγκες αυτές θα μπορέσουν να καλυφθούν μόνο εν μέρει από τα κοινοτικά διαθέσιμα αυτών των ζώων, που θα ανέλθουν περίπου σε 15 250 000 κεφάλια.

Το προβλεπόμενο κοινοτικό έλλειμμα για το 1986 σε αρσενικούς μόσχους για πάχυνση μπορεί να εκτιμηθεί περίπου σε 153 000 κεφάλια.

Συμπέρασμα

Ωστόσο, λόγω της ανάγκης να ληφθούν υπόψη κατά την εφαρμογή του κανονισμού (ΕΟΚ) αριθ. 805/68, παράλληλα και με τον κατάλληλο τρόπο, οι στόχοι που προβλέπονται στα άρθρα 39 και 110 της συνθήκης, και λαμβάνοντας ιδίως υπόψη τη σημασία των εν λόγω εισαγωγών για τις εμπορικές σχέσεις μεταξύ της Κοινότητας και των προμηθευτριών τρίτων χωρών, ο κατ' εκτίμηση υπολογισμός για τα νεαρά αρσενικά βοοειδή που προορίζονται για πάχυνση και μπορούν να εισαχθούν το 1986, υπό το καθεστώς που προβλέπεται στο άρθρο 13 του προαναφερόμενου κανονισμού, ορίζεται σε 175 000 κεφάλια.

Βρυξέλλες, 27 Ιανουαρίου 1986.

Για το Συμβούλιο

Ο Πρόεδρος

H. van den BROEK

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 362 της 31. 12. 1985, σ. 8.